ওয়েব ডেস্ক: প্রকাশিত হল মাধ্যমিকের ফলাফল। সকাল নটায়  মধ্যশিক্ষা পর্ষদের পক্ষ থেকে আনুষ্ঠানিকভাবে ফল প্রকাশ করা হয়। এবছর পরীক্ষা দিয়েছিল মোট ১০ লক্ষ ৩৭ হাজার জন পরীক্ষার্থী। তার মধ্যে পাস করেছে ৮,২৮,৭৯১ পরীক্ষার্থী। গতবছরের তুলনায় এবার পাশের হার সামান্য বেড়ে দাঁড়িয়েছে ৮২.৬৬ শতাংশ।  সাফল্যের হারের নিরিখে প্রথম স্থানে রয়েছে পূর্ব মেদিনীপুর। দ্বিতীয় স্থানে রয়েছে কলকাতা। এবছর পরীক্ষা শুরু হয়েছিল ২৩ ফেব্রুয়ারি। শেষ হয় ৪ মার্চ। গত বছরও আজকের দিনেই ফল প্রকাশ করেছিল পর্ষদ। মাধ্যমিকের ফলাফলে এবছরও জয়জয়াকার জেলার। মাধ্যমিকে প্রথম স্থান অধিকার করেছেন বাঁকুড়া জেলা স্কুলের সুরজিত্‍ লোহার। তাঁর প্রাপ্ত নম্বর ৬৮৪। ৬৮৩ নম্বর পেয়ে দ্বিতীয় স্থানে রয়েছেন হুগলি কলেজিয়েট স্কুলের অর্চিস্মান পাণিগ্রাহী। তৃতীয় স্থান অধিকার করেছেন বালুরঘাট হাইস্কুলের শুভায়ন তালুকদার। মোট ৬৭৫ নম্বর পেয়ে কলকাতা থেকে নবম স্থানে রয়েছেন সাউথ পয়েন্ট হাই স্কুলের বৈষ্ণ বিশ্বাস। গতবছরের তুলনায় এবছর বেড়েছে মেয়েদের পাশের হারও। এবছর মেয়েদের পাশের হার ৭৯.১২%। মেয়েদের মধ্যে প্রথম হয়েছেন হুগলির পাণ্ডুয়া রাধারাণী হাই স্কুলের ছাত্রী দেবোলি সরকার। দেবোলির প্রাপ্ত নম্বর ৬৭৮।